เล็งตั้งกองทุนอสังหาลดหนี้แม็คโคร
"ธนินท์" ยัน ซีพีออลล์ ไม่เพิ่มทุน ตั้งกองทุนอสังหาฯ แก้หนี้ท่วมหลังซื้อแม็คโครแสนล้าน
25 เม.ย. 2556

"ธนินท์" ยัน ซีพีออลล์ ไม่เพิ่มทุน ตั้งกองทุนอสังหาฯ แก้หนี้ท่วมหลังซื้อแม็คโครแสนล้าน
นายธนินท์ เจียรวนนท์ ประธานกรรมการและประธานคณะผู้บริหารเครือเจริญโภคภัณฑ์ เปิดเผยว่า แม้สัดส่วนหนี้สินต่อทุนของบริษัท ซีพี ออลล์ จะสูงภายหลังใช้เงินกู้ 90% จากเงินทั้งหมดประมาณ 1.88 แสนล้านบาทในการเข้าซื้อกิจการบริษัท สยามแม็คโคร โดยไม่เพิ่มทุน แต่บริษัทมีธนาคารพร้อมให้การสนับสนุนทางการเงินเพียงพอ และจะนำสินทรัพย์ของแม็คโครเสนอขายเป็นกองทุนอสังหาริมทรัพย์เป็นอีกทางเลือกหนึ่ง โดยแม็คโครมีที่ดินจำนวนมากจากสาขาทั้งหมด 62 แห่ง แต่เป็นการเช่าที่ดินเพียง 7 แห่งเท่านั้น
“เชื่อว่าของแพงในวันนี้จะเป็นของถูกในวันหน้า และจะค่อยๆ ถูกลงอย่างรวดเร็วในอนาคต ซึ่งเห็นตัวอย่างได้จากตอนที่บิ๊กซีได้เข้าซื้อกิจการของคาร์ฟูร์” นายธนินท์ กล่าว
นายธนินท์ กล่าวว่า การรวมกันมีแต่ผลบวกทั้งสองบริษัท และลดข้อจำกัดของซีพี ออลล์ ที่เป็นแฟรนไชส์ของสหรัฐทำให้ขยายแฟรนไชส์ในต่างประเทศไม่ได้ตรงข้ามกับแม็คโครที่จะทำให้ซีพี ออลล์ ขยายไปต่างประเทศได้ และที่ผ่านมาแม็คโครได้ขายธุรกิจในเกาหลี ญี่ปุ่น และจีน ไปนานแล้ว แต่ขายในไทยช้าสุด สะท้อนว่ามีผลประกอบการที่ดี